ΓΡΑΠΤΗ ΕΡΩΤΗΣΗ E-3345/97 υποβολή: W.G. van Velzen (PPE) προς την Επιτροπή (22 Οκτωβρίου 1997)

Θέμα: Προβλήματα σχετικά με την πρόσβαση των χρηστών κινητών τηλεφώνων στον ευρωπαοκό αριθμό επείγουσας κλήσης 112.

Σύμφωνα με πληροφορίες που δημοσιεύτηκαν στις αρχές Οκτωβρίου στον ολλανδικό Τύπο παρατηρείται κακή λειτουργία του ευρωπαϊκού αριθμού επείγουσας κλήσης 112 σε ό,τι αφορά τους χρήστες κινητών τηλεφώνων, ενώ το πρόβλημα αυτό δεν αφορά τις μόνιμες τηλεφωνικές συνδέσεις. Η απόφαση 91/396/ΕΟΚ ((ΕΕ L 212 της 06.08.1991, σελ. 31 )) καθιερώνει το 112 ως αριθμό επείγουσας κλήσης σε κοινοτική κλίμακα. Η εν λόγω απόφαση ορίζει συγκεκριμένα ότι τα κράτη μέλη λαμβάνουν τα αναγκαία μέτρα για να εξασφαλίσουν την ορθή λειτουργία του εν λόγω αριθμού.

1. Έχει ενημερωθεί η Επιτροπή σχετικά με τα προβλήματα που αντιμετωπίζουν με το 112 οι χρήστες κινητών τηλεφώνων στις Κάτω Χώρες.; Εάν ναι, σε ποιές ενέργειες έχει προβεί σχετικα με το θέμα αυτό ενώπιον της ολλανδικής Κυβέρνησης;

2. Με ποιόν τρόπο μπορεί να απαιτήσει η Επιτροπή από τις Κάτω Χώρες να συμμορφωθούν με τις υποχρεώσεις που ορίζει το άρθρο 4 της ως άνω απόφασης;

3. Έχει υποπέσει στην αντίληψη της Επιτροπής η ύπαρξη παρομοίων προβλημάτων σε άλλα κράτη μέλη;

4. Είναι διατεθειμένη η Επιτροπή να διατάξει επειγόντως έρευνα σε κοινοτική κλίμακα, ούτως ώστε, κατόπιν συνεννόησης με τα τεχνολογικά ιδρύματα, τους φορείς εκμετάλλευσης και τους προμηθευτές τηλεπικοινωνιακών εξοπλισμών, να εξευρεθεί μία ταχεία (τεχνική) λύση στο πρόβλημα αυτό το οποίο μπορεί να έχει πολύ σοβαρές ακόμη δε και μοιραίες συνέπειες;

Απάντηση του κου Bangemann εξ ονόματος της Επιτροπής (8 Δεκεμβρίου 1997)

1. Το 1992 η Ολλανδία ζήτηση σύμφωνα με το άρθρο 3, παράγραφος 2 της απόφασης του Συμβουλίου 91/396//ΕΟΚ, συμπληρωματική περίοδο για την εφαρμογή του ενιαίου ευρωπαϊκού αριθμού κλήσης αντιμετώπισης κατεπειγόντων περιστατικών το αργότερο έως 31 Δεκεμβρίου 1996, λόγω οικονομικών και οργανωτικών δυσκολιών. Το Φεβρουάριο του 1997 η Επιτροπή πληροφορήθηκε από τις αρχές της Ολλανδίας ότι ο αριθμός κλήσης «112» για την αντιμετώπιση κατεπειγόντων περιστατικών ήταν ήδη διαθέσιμος σε ολόκληρη τη χώρα από τις 31 Δεκεμβρίου 1996. Έκτοτε, η Επιτροπή δεν έχει λάβει συμπληρωματικές πληροφορίες ή παράπονα σχετικά με την εφαρμογή του αριθμού «112» στην Ολλανδία και δεν γνωρίζει κανένα ιδιαίτερο πρόβλημα σχετικά με τα κινητά τηλέφωνα.

2. Η Επιτροπή παρακολούθησε εκ του σύνεγγυς τη μεταφορά και τη διαδικασία εφαρμογής της απόφασης του Συμβουλίου 91/396/ΕΟΚ σε όλα τα κράτη μέλη και διατύπωσε σχετικές εκθέσεις προς την επιτροπή αναφορών σε πολλές περιπτώσεις, (2 Φεβρουαρίου 1995, 22 Νοεμβρίου 1995, 9-13 Ιουνίου 1997). Στις αρχές του τρέχοντος έτους κινήθηκε διαδικασία παράβασης κατά τριών κρατών μελών τα οποία δεν είχαν εισέτι κοινοποιήσει τα εθνικά εκτελεστικά μέτρα. Κρίνεται επίσης σκόπιμο να υπενθυμιστεί ότι, πέραν των επισήμων εξουσιών που καθορίζει η Συνθήκη ΕΚ, η Επιτροπή ανέπτυξε τακτικές επαφές με τις εθνικές αρχές όλων των κρατών μελών, στο πλαίσιο των προσπαθειών της να εξασφαλίσει τη μεταφορά ολόκληρης της δέσμης των τηλεπικοινωνιών. Η χρήση αυτών των ανεπισήμων διαύλων αποδείχθηκε ιδιαίτερα αποτελεσματική για τη διευκόλυνση των κρατών μελών και τη συλλογή έγκυρων πληροφοριών σχετικά με την πρόοδο της εφαρμογής των ως άνω διατάξεων. Η Επιτροπή προτίθεται να χρησιμοποιήσει τις ίδιες ανεπίσημες διαύλους προκειμένου να ελέγξει την εφαρμογή της απόφασης εκ μέρους των αρχών της Ολλανδίας.

3. Με εξαίρεση τα τρία κράτη μέλη, τα οποία δεν έχουν ακόμη εφαρμόσει την απόφαση του Συμβουλίου, η Επιτροπή δε γνωρίζει κανένα πρόβλημα το οποίο να αφορά την εφαρμογή του «112» στην Ευρώπη, ιδίως σε ότι αφορά τις κινητές επικοινωνίες.

4. Η Επιτροπή δεν θεωρεί απαραίτητο να λάβει πρόσθετα μέτρα εποπτείας πέραν των προαναφερομένων.